Kważi sena ilu, fis-17 ta' Novembru 2017, il-mexxejja tal-Unjoni Ewropea solennement ipproklamaw il-Pilastru Ewropew tad-Drittijiet Soċjali fis-Summit Soċjali għall-impjiegi ġusti u t-tkabbir f'Gothenburg, l-Iżvezja. Minn dakinhar 'l hawn, il-Kummissjoni Ewropea ħadet inizjattivi konkreti biex l-20 dritt u prinċipju jiġu pprattikati fil-livell Ewropew. Huma u jiċċelebraw l-ewwel anniversarju tal-Pilastru, il-President tal-Kummissjoni Ewropea, Jean-Claude Juncker, il-Viċi President għall-Euro u d-Djalogu Soċjali, Valdis Dombrovskis, u l-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, qalu: “Il-Pilastru Ewropew tad-Drittijiet Soċjali huwa mfassal biex jagħmel differenza pożittiva fil-ħajja ta' kuljum tal-Ewropej kollha. Fil-Kummissjoni qegħdin nużaw l-għodod kollha għad-dispożizzjoni tagħna biex il-prinċipji tal-Pilastru jsiru realtà. Is-Semestru Ewropew issa sar iktar soċjali minn qatt qabel, bil-Pilastru integrat sew fil-proċess għall-monitoraġġ tal-progress soċjali. Iċ-ċiklu tal-2019 li se nniedu l-ġimgħa d-dieħla se jerġa' jikkonferma dan. Il-Kummissjoni nediet ukoll għadd ta' proposti leġiżlattivi biex jiġi implimentat il-Pilastru. Iżda bosta mill-proposti tagħna għadhom qed jiġu nnegozjati bejn il-Parlament Ewropew u l-Istati Membri. B'mod partikolari dan jikkonċerna l-Awtorità Ewropea tax-Xogħol, l-inizjattiva tagħna dwar il-bilanċ bejn ix-xogħol u l-ħajja privata għall-ġenituri u dawk li jindokraw, id-Direttiva l-ġdida dwar kundizzjonijiet tax-xogħol trasparenti u prevedibbli, u r-riforma tar-regoli dwar il-koordinazzjoni tas-sigurtà soċjali. Hija inkluża wkoll il-proposta tagħna għall-baġit Ewropew li jmiss biex tingħata għajnuna lill-Istati Membri sabiex jinvestu fin-nies. Il-Fond Soċjali Ewropew Plus waħdu huwa mgħammar b'iktar minn EUR 100 biljun għall-perjodu mill-2021 sal-2027. Biex inżommu mal-wegħda konġunta tagħna, għandna nagħmlu progress rapidu fir-rigward ta' dawn il-proposti kollha qabel l-elezzjonijiet Ewropej f'Mejju 2019. Flimkien mal-Parlament Ewropew, l-Istati Membri, is-sħab soċjali u s-soċjetà ċivili, aħna impenjajna ruħna li kemm illum, kif ukoll fil-ġejjieni, nissalvagwardjaw u nippromwovu d-drittijiet soċjali li jappoġġaw iktar is-swieq tax-xogħol u s-sistemi tal-protezzjoni soċjali ġusti u li jiffunzjonaw tajjeb.” Kuntest Il-Pilastru Ewropew tad-Drittijiet Soċjali inizjalment kien tħabbar mill-President Juncker fid-diskors tiegħu dwar l-Istat tal-Unjoni Ewropea tal-2015 u ġie ppreżentat mill-Kummissjoni f'April 2017. Fis-17 ta' Novembru 2017, il-mexxejja tal-Unjoni Ewropea solennement ipproklamaw il-Pilastru fis-Summit Soċjali għall-impjiegi ġusti u għat-tkabbir f'Gothenburg, l-Iżvezja. Il-Pilastru Ewropew tad-Drittijiet Soċjali jesprimi 20 prinċipju u dritt essenzjali għal swieq tax-xogħol u sistemi ta' protezzjoni soċjali ġusti u li jaħdmu tajjeb fl-Ewropa tas-seklu 21. Huwa l-ewwel sett ta' drittijiet ipproklamat mill-Istituzzjonijiet tal-UE wara l-Karta tad-Drittijiet Fundamentali. Il-Pilastru se jgħinna fl-inkoraġġiment biex inkunu minn tal-ewwel li naslu sal-quċċata, li hija xi ħaġa li minnha se jibbenefikaw iċ-ċittadini kollha fl-UE. Matul l-aħħar sena, il-Kummissjoni ressqet bosta inizjattivi li jikkontribwixxu biex il-prinċipji tal-Pilastru jsiru realtà. Fosthom hemm proposta biex tingħata għajnuna lill-ġenituri u lil dawk li jindokraw li jaħdmu sabiex jimmaniġjaw il-ħajja tal-familja tagħhom u l-karriera professjonali tagħhom, aġġornamenti tal-leġiżlazzjoni tal-UE dwar is-saħħa u s-sikurezza, proposta għal kundizzjonijiet tax-xogħol iktar prevedibbli u trasparenti, u proposta għal rakkomandazzjoni dwar l-aċċess għall-protezzjoni soċjali għall-ħaddiema u l-ħaddiema li jaħdmu għal rashom. Dawn il-proposti jikkomplimentaw l-inizjattivi preċedenti fil-qasam soċjali li ttieħdu mill-Kummissjoni Juncker, bħall-ispinta lill-Garanzija għaż-Żgħażagħ, l-appoġġ lill-integrazzjoni fis-suq tax-xogħol ta' dawk qiegħda fit-tul, l-iżgurar ta' paga ugwali għal xogħol ugwali għall-ħaddiema stazzjonati u li l-prodotti u s-servizzi ewlenin isiru aċċessibbli għall-persuni b'diżabilità. Għal aktar informazzjoni Skeda informattiva: Il-Pilastru Ewropew tad-Drittijiet Soċjali Skeda informattiva: Prijoritajiet soċjali taħt il-Kummissjoni Juncker Is-sit web dwar il-Pilastru Ewropew tad-Drittijiet Soċjali Segwi lil Marianne Thyssen fuq Facebook u Twitter, #SocialRights Inkiteb biex permezz tal-email tirċievi b'xejn il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni